#### KISKŐRÖS VÁROS POLGÁRMESTERE

#### ELŐTERJESZTÉS

(sürgősséggel a Képviselő-testület 2021. december 15-i ülésére)

**TÁRGY: AZ ÖNKORMÁNYZATI TULAJDONÚ 4357 HRSZ-Ú KIVETT ÚT RENDELTETÉSŰ INGATLAN MEGHATÁROZOTT RÉSZÉNEK ÁTMINŐSÍTÉSE**

Pohankovics Pál (a továbbiakban: Kérelmező) telekalakítási eljárást (telekcsoport újraosztás) kezdeményezett a Bács-Kiskun Megyei Kormányhivatal Földhivatali Főosztály Földhivatali Osztály 5. (Kiskőrös) (a továbbiakban: Földhivatal) előtt a tulajdonában lévő Vinum Hotel telekcsoport újraosztása érdekében. Az ingatlanok telekhatárának rendezése érinti Kiskőrös Város Önkormányzata tulajdonában lévő 4357 hrsz-ú út területét.

A 4357 hrsz-ú 6507 m2 alapterületű, kivett út rendeltetésű ingatlan közfeladat ellátását szolgálja, útként (záportározó megközelítését biztosítja) funkcionál.

A nemzeti vagyonról szóló 2011. évi CXCVI. törvény (a továbbiakban: Nvtv.) 5. § (3) bekezdés a) pontja alapján az út, mint kötelezően ellátandó közfeladat ellátását szolgáló létesítmény, az Önkormányzat forgalomképtelen törzsvagyonának részét képezi, nem elidegeníthető.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendelet (a továbbiakban: Rendelet) – különös tekintettel az Nvtv. rendelkezéseire – 10. § (1) bekezdése alapján a vagyon minősítése, átminősítése a Képviselő-testület hatáskörébe tartozik. A (2) bekezdés szerint a törzsvagyon körébe tartozó vagyonelem üzleti vagyonná történő átminősítésének feltétele, hogy a továbbiakban közvetlenül kötelező önkormányzati feladatkör, hatáskör ellátását nem szolgálja, és a feladatkör ellátása az átminősítéssel érintett vagyon nélkül más módon is megoldható és a város Településrendezési Terve is alátámasztja.

Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet értelmében, az előterjesztés mellékletét képező változási vázrajzokon feltüntetett területrészek tervezett telek-határrendezése nem ellentétes a fenti rendelet, módosítással érintett előírásaival.

A Földhivatal előtt lefolytatásra kerülő telekalakítási eljárást követően - az előterjesztés mellékletét képező változási vázrajz alapján, a 4357 hrsz-ú út területéből összesen 228 m2 területrész összevonásra kerülne Kérelmező tulajdonát képező 4358/1 és a 4358/4 hrsz-ú ingatlanaival.

Az előterjesztés sürgősségét indokolja, hogy a Földhivatal értesítése a testületi anyag kiküldésével egyidejűleg érkezett a Polgármesteri Hivatalhoz.

A fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2021. december 10.**

 **Domonyi László s.k.,**

 **polgármester**

## HATÁROZAT-TERVEZET

A Képviselő-testület Kiskőrös Város Önkormányzatának kizárólagos tulajdonában lévő, Kiskőrös belterületi 4357 hrsz-on nyilvántartott, kivett út rendeltetésű, 6507 m2 nagyságú területéből 228 m2 nagyságú területrészt forgalomképtelen törzsvagyoni körből forgalomképes üzleti vagyonná átminősíti.

**Felelős:** polgármester

**Határidő:** azonnal